Volkswagen Caddy (2K)

Volkswagen Caddy (2K) er en bilmodel fra Volkswagen Erhvervsbiler, som siden efteråret 2003 er blevet bygget som leisure activity vehicle. Forgængeren hed Caddy (9KV).

Historie 
Den aktuelle Caddy er et leisure activity vehicle på basis af Golf V og Touran. I modsætning til den på Golf V baserede Touran har Caddy en stiv bagaksel med bladfjedre i stedet for de i Golf V introducerede separate baghjulsophæng med fire led.

Ud over kassevognen findes modellen også som personbil under navnet Caddy Life. Begge findes også som lang version med tilnavnet Maxi. Caddy findes ikke som pickup, hvor Volkswagen i stedet siden slutningen af 2010 har haft modellen Amarok.

Modellen er den første af Caddy'erne som importeres til Danmark, hvor den vandt titlen Årets Varebil 2005.

I sommeren 2010 fik Caddy med et facelift det aktuelle Volkswagen-design.

Modeller

Caddy Life 

Under betegnelsen Caddy Life blev der i år 2004 for første gang præsenteret en personbil med syv siddepladser på basis af den aktuelle Caddy.

Hvor Volkswagen – ligesom med den kompakte MPV Touran og minibusserne Multivan og Caravelle – markedsfører modellen som limousine med stor kabine, havde fagpressen siden introduktionen af Citroën Berlingo i 1996 benyttet betegnelsen Leisure activity vehicle for denne bilklasse. Caddy Life er et billigere alternativ til Touran, som den deler over halvdelen af sine komponenter med.

I november 2007 kom Caddy Maxi Life på markedet. Der er her tale om en 47 cm forlænget version af Caddy Life med plads til syv personer og deres bagage.

Også Caddy Life fik et facelift i sommeren 2010. Dermed forsvandt tilnavnet "Life", og i stedet sælges Caddy nu under de for Volkswagen typiske udstyrsbetegnelser Startline, Trendline, Comfortline og Comfortline Edition. Med modelåret 2012 blev Comfortline Edition afløst af Highline.

Volkscaddy 
Volkswagen gennemførte i midten af 2005 en speciel kampagne sammen med Bildzeitung, hvor den såkaldte "Volks-Caddy" solgtes med en prisfordel på ca 3.200 €. Volkscaddy var baseret på Caddy Life fra modelår 2006 med i forvejen omfangsrigt standardudstyr.

Bilen fandtes udelukkende i tre forskellige (normalt merprispligtige) metalfarver: Reflexsølvmetallic, Ravennablå og Offroadgråmetallic. Også motorudvalget var begrænset:
 1,9-liters TDI-motor med 77 kW (105 hk)
 1,4-liters benzinmotor med 55 kW (75 hk)
 1,6-liters benzinmotor med 75 kW (102 hk)

Der kunne som ekstraudstyr bestilles en "Optionspakke" for 950 €. Denne indeholdt klimaanlæg, en tredje sæderække som gjorde bilen syvpersoners, fire bagagenet til mindre genstande i taghimlen og radioanlægget RCD 300 med seks i stedet for fire højttalere. I løbet af den 14-dages aktion var flere former for ekstraudstyr mulige mod merpris, som f.eks. ESP og sædevarme.

De oprindeligt planlagte leveringstider for Volkscaddy på 8–12 uger blev som følge af den uventede høje efterspørgsel øget til op til seks måneder.

Caddy Roncali 
Caddy Roncali var en specialaktion på ca. 2 måneder i foråret 2011, som med andet udstyr blev genoptaget i foråret 2012.

Caddy JAKO-O 
Caddy JAKO-O var en specialaktion i 2013 i samarbejde med legetøjsfabrikanten JAKO-O, specielt for børnefamilier. Med bilen fulgte en rabat på 200 Euro pr. barn (max. 600 Euro) og tre specielle tilbehørspakker (wellness, praktisk og afdækkende). I 2007 havde der også været en mindre reklameaktion for JAKO-O, men da med Multivan.

Caddy Soccer 
I januar 2014 kom Caddy Soccer i handlen til priser fra 13.990 Euro. Modellen var specielt fremstillet til VM i fodbold 2014, og fandtes som både person- og varebil. Modellen var baseret på Startline og Trendline, og kunne fås med motorer fra 86 til 140 hk.

Yderligere specialmodeller 

Specialmodellen "Tramper" er specielt lavet til camping. Den anden sæderække kan klappes frem. Omtrent på højde med underkanten af sideruden er der monteret en seng, som med fremklappet anden sæderække danner en næsten to meter lang liggeflade. Derudover findes der også et på bagklappen monteret telt. Siden 2007 findes "Tramper" også som Caddy Maxi.

Specialmodellen "Colour Concept" er i vidt omfang en normal Caddy Life. Dog er kofangerne på denne version lakeret i bilens farve, ligesom på søstermodellen Touran. Lakeret er ligeledes sidespejlene og dørhåndtagene. Rat, håndbremse og gearknop er betrukket med læder. Indvendigt har bilen farvede ringe om ventilationsdyserne, og indtrækket er afstemt efter bilens udvendige farve.

Siden slutningen af 2007 findes Caddy også i en forlænget udgave med navnet Caddy Maxi.

I midten af februar 2009 reagerede Volkswagen med Caddy "Gewinner" på den såkaldte miljøpræmie på 2500 €, hvor den tyske regering belønner skrotningen af en mindst ni år gammel personbil i forbindelse med registrering af en ny bil eller nyere brugt bil med Euro4- eller højere euronorm. Caddy Gewinner samt andre specialmodeller solgt i joint venture med Bild-Zeitung har et begrænset udvalg af ekstraudstyr og farver og har som standard en ekstraudstyrspakke ("Lys og syn II"). Udstyret omfatter de såkaldte varmedæmpende ruder, som sørger for at kabinen ikke opvarmes for hurtigt om sommeren, og at varmen om vinteren ikke forsvinder for hurtigt. Da dette aflaster klimaanlægget, spares der brændstof. Grundprisen ligger ca. 3000 € under en normal Caddy.

Alle Caddyer af den aktuelle generation bygges på Volkswagens fabrik i Poznań i Polen.

Tekniske data

Benzinmotorer

Dieselmotorer 

Ændringer til modelår 2006:
 Caddy Life med 2,0-liters SDI-dieselmotor udgået
 1,9-liters TDI-dieselmotor med 55 kW (75 hk) og 210 Nm introduceret
 1,4-liters benzinmotor optimeret til 59 kW (80 hk) og 132 Nm

TDI-motorerne kom med modelår 2006 til at opfylde Euro4-normen – også uden partikelfilter, som havde kunnet bestilles siden december 2005 (lukket rengøringssystem). Motorer født uden partikelfilter kan eftermonteres med det, det er dog et mindre effektivt, åbent rengøringssystem som ikke griber ind i motorstyringen. Versioner med partikelfilter kan ikke køres på biodiesel.

Den fra midten af 2006 tilgængelige Caddy EcoFuel er udstyret med en til naturgas optimeret motor. Naturgastanken kan rumme ca. 26 kg naturgas, hvilket muliggør en rækkevidde på over 400 kilometer. Derudover har modellen en 13-liters reservetank med benzin. Caddy EcoFuel's CO-udslip er opgivet til 157 g/km, hvormed EcoFuel er den mest miljøvenlige version af Caddy.

Sikkerhed 
Modellen er af det svenske forsikringsselskab Folksam blevet bedømt som værende mindst 20 procent sikrere end middelbilen.

Vigtigste standardudstyr

Van 
Stålfælge med navkapsler, fløjdøre med bagrudevisker og el-bagrude, åbent handskerum, sædebetræk Inca i stof, airbag i førersiden, højdejusterbart førersæde, manuelle ruder og sidespejle, Blaupunkt stereoradio

Kombi 
4 airbags, stålfælge med navkapsler, manuelle ruder og sidespejle, original Volkswagen stereoradio RCD 300 med cd-afspiller, sædebetræk Fiftyfive i stof, højdejusterbart førersæde

Life 
4 airbags, stålfælge med heldækkende hjulkapsler, el-ruder og -sidespejle, højdejusterbart fører- og forreste passagersæde, VW stereoradio RCD 300 med cd-afspiller, komfort sædebetræk Scala, tågeforlygter

Referencer

Litteratur 
 Volkswagen Caddy instruktionsbog. Volkswagen AG, november 2013. 142.5R1.CBA.38.
 Volkswagen Caddy salgsbrochure. Volkswagen AG, februar 2006.
 Der Caddy. Preisliste und Technische Daten, gültig für das Modelljahr 2014. Volkswagen AG, januar 2014 (på tysk).

Eksterne henvisninger 

 Officielt websted 

2K
LAV'er
Forhjulstrukne biler
Biler introduceret i 2003
Biler fra 2000'erne
Biler fra 2010'erne